
i se ste 


Imi pare bine că vorbesc despre prietenie, pentru că cu spun despre mine că sunt o 
realizare a prietenilor mei. 


Mai mult decât alții la care se implică prietenii lor, eu prin situația mea specială, 
am avut nevoie de oameni care să şi facă ceva pentru mine, nu numai să se simtă 
bine în preajma mea şi eu să mă simt bine în preajma lor. Am avut nevoie de 
oameni care să intervină în viaţa mea, prin ajutorul pe care mi l-au dat. Chiar şi o 











orientare, un drum făcut cu cineva, pentru mine are altă valoare decât un drum pe 
care-l fac doi prieteni, unul lângă altul. 


Din copilărie, am avut copii apropiaţi... apoi la şcoală, la liceu. Eu am făcut liceul 
la Timişoara, la un liceu de văzători, fiindcă pe atunci nu exista un liceu anume 
pentru cei lipsiți de vedere. Am avut prieteni care m-au ajutat, mi-au citit, au făcut 
să mă simt bine împreună cu ei. La fel şi la Teologie — eu am făcut Teologia la 
Sibiu, între 1948 şi 1952 — şi acolo am avut prieteni. Şi la mănăstire am prieteni. 


Și să ştiţi că nu m-am despărţit de nici unul dintre prietenii mei de odinioară, ci pe 
toţi îi port în suflet, pe toți îi am în vedere; toţi au intrat în componenţa fiinţei 
mele, prin ceea ce au făcut pentru mine. Toţi prietenii mei sunt prezenţi în 
conştiinţa mea, toţi prietenii mei au loc în inima mea şi - bineînţeles, e reciprocitate 
- şi eu în inima lor. 


Îmi aduc aminte că eram elev de liceu şi am dat un examen pentru bursă. Eu scriam 
la maşina de scris, fiindcă profesorii nu cunoşteau scrisul special pe care-l folosesc 
eu pentru mine (Braille) şi era o convenţie la liceul unde am studiat eu: cei lipsiţi 
de vedere să scrie la maşina de scris, aşa încât profesorii să-şi poată da seama de 
cunoştinţele pe care le aveam noi, cei care nu puteam să scriem cu stiloul. 


La examenul acela de bursa ni s-a dat să scriem o lucrare cu titlul: “Prietenii mei”. 
Nu-mi mai aduc aminte ce-am scris în legătură cu prietenii mei, cum i-am descris, 
ce-am spus despre ei: cum mă simt eu în faţa lor, cum au intrat ei în gândurile 
mele, în simţămintele mele, cum mă raportez eu la ei, cum se raportează ei la mine. 
Nu-mi mai aduc aminte ce-am scris dar mi-a rămas gândul acesta: “Prietenii mei”. 


De multe ori mă gândesc la prietenii mei şi de fiecare dată am o bucurie, am o 
întâlnire în conştiinţa mea, în interiorul meu. Am bucuria aceea pe care o ai când te 
întâlneşti cu cineva care ţi-e drag şi de care eşti încredinţat că şi lui i-e drag de tine. 
Îi port pe toţi prietenii mei în conştiinţa mea, pe toţi câţi au “ctitorit” cumva la ceea 
ce sunt eu, pe toţi care au făcut ceva pentru mine. Prietenii mei de odinioară, 
prietenii mei de acum, prietenii mei de totdeauna. Prietenii mei sunt în conştiinţa 
mea. 


De obicei, când te întâlneşti cu cineva cu care rămâi în legătură, ai impresia că cel 
cu care eşti în legătură nu-i numai acolo unde-l ştii tu că este. De exemplu, am un 
prieten în America, ştiu că este în America, dar mai ştiu ceva: mai ştiu că el este şi 
în sufletul meu. Şi mă gândesc, de multe ori, că prietenii mei, când se întâlnesc cu 
mine, se întâlnesc şi cu ei: se întâlnesc cu ei, cei din sufletul meu. Pentru că e 











legătura aceasta, pe care nu ţi-o poate nimici nimeni şi nimic. Când ai câştigat o 
legătură de felul acesta, o legătură prietenească, eşti conştient că această legătură 
nu ţi-o poate nimici nimeni şi nimic. 


Poeta Zorica Laţcu a scris o poezie intitulată “Te port în mine”. Poezia aceasta 
exprima afirmaţiile pe care le face persoană care iubeşte, în legătură cu persoana 
iubită. E sugestiv chiar şi numai titlul: “Te port în mine”. Poezia, în desfăşurarea 
ei, tocmai asta arată, că cel pe care îl iubeşti nu-i numai în afară de tine, ci e şi în 
tine. Poţi să-i spui: “te port în mine!” 


Te port în mine (de Zorica Laţcu) 


Te port în suflet, ca pe-un vas de preţ, 
Ca pe-o comoară-nchisă cu peceţi, 

Te port în trup, în sânii albi şi grei, 
Cum poartă rodia sămânţa el. 

Te port în minte, ca pe-un imn sfințit, 
Un cântec vechi, cu crai din Răsărit. 
Şi port la gât, nepreţuit şirag, 
Strânsoarea cald-a braţului tău drag. 


Te port în mine tainic, ca pe-un vis, 
În cer înalt de noapte te-am închis. 
Te port, lumină rumenă de zori, 
Cum poartă florile mireasma lor. 


Te port pe buze, ca pe-un fagur plin, 
O poamă aurită de smochin, 

Te port în braţe, horbote subțiri, 
Mănunchi legat cu grijă, fir cu fir. 


Cum poartă rodul floarea de cais, 
Adânc te port în trupul meu şi-n vis. 


Deci şi în vis. Pe cel pe care îl cuprinzi în suflet, îl cuprinzi în toate ale tale. De 
câte ori te gândeşti la un prieten, nu te gândeşti la cineva de departe, ci te gândeşti 
la cineva pe care îl porţi în suflet. 


Când eram student la Teologie, mitropolitul Nicolae Bălan l-a întrebat pe un 
prieten al meu - un om cu care m-am simţit eu totdeauna bine şi care m-a şi ajutat 











mult pe vremea aceea - l-a întrebat care-i cel mai bun prieten al lui. Eu nu eram de 
față acolo; şi el a spus că eu sunt prietenul cel mai bun al lui. Şi mitropolitul zice: 
“Dar el te recunoaşte de prieten?” De ce s-a pus această întrebare? S-a pus această 
întrebare pentru că prietenia este cu reciprocitate. Când zici “prietenie”, zici 
“relaţie socială”; când zici “prietenie”, te gândeşti la o legătură care există între 
tine şi cel pe care-l ştii că ţi-este prieten. 


Sunt multe feluri de relaţii sociale în lumea aceasta. Există relaţii de familie, în 
primul rând: relații de rudenie, relaţii între părinți şi copii, între copii şi părinţi, 
relaţii între fraţi, relaţii între rude apropiate. Există relaţii de colegialitate, există 
relaţii pe care le dau preocupările comune. Prietenia însă este ceva cu totul 
deosebit. E altceva decât relaţiile de familie. Este o vorbă, referitoare la ce 
deosebire e între fraţi şi prieteni. Se zice aşa: fraţii ţi-i dă Dumnezeu, iar prietenii 
ți-i alegi singur. 


Cândva, la noi la mănăstire a venit un sas din Agniţa cu cineva din Germania. ŞI |- 
am întrebat dacă sunt rude. lar el a zis: “Nu, suntem mai mult decât rude: suntem 
prieteni”. Mi-a plăcut tare mult afirmaţia aceasta: suntem mai mult decât rude, 
suntem prieteni. 


Deci mitropolitul Nicolae Bălan I-a întrebat pe colegul meu (cu care puteam să fiu 
doar coleg, nu trebuia neapărat să fiu şi prieten, dar cu care eram, de fapt, prieten şi 
sunt şi acum, deşi n-am mai comunicat noi foarte mult): “Bine, tu zici că e cel mai 
bun prieten al tău, dar el te recunoaşte de prieten?” Bineînţeles, colegul a spus că el 
crede că da. Şi avea dreptate: eram prieteni, suntem prieteni. 


Eu am o vorbă: toate prieteniile mi le-am programat pe veşnicie. Eu niciodată nu 
m-am gândit că o prietenie urmează să înceteze. Totdeauna când am ajuns prieten 
cu cineva, am zis: domnule, prietenia asta o am pe Veşnicie. Şi mi se pare foarte, 
foarte curios, când îmi spune cineva: “Am avut un prieten, dar ne-am certat”. Nu- 
mi pot închipui aşa ceva, adică să fi avut un prieten şi să nu-l mai ai. 


Bineînţeles că am pierdut şi eu prietenii dar le-am pierdut, zic eu, nu din cauza 
mea, ci din alte pricini; adică cel care a fost prieten cu mine, cu vremea m-a cam 
uitat, m-a cam ocolit.. ştiu eu n-a mai avut vreme de mine. Se poate pierde o 
prietenie şi în sensul acesta, dar eu mi-am făcut totdeauna partea mea de prietenie 
şi oricând s-ar întâmpla să vină unul dintre cei pe care eu îi ştiu că sunt prieteni cu 
mine oricare ar veni, îşi găseşte locul pe care l-a avut totdeauna în sufletul meu 
pentru că - încă o dată spun - toate prieteniile mi le-am programat pentru veşnicie. 











Stimaţi ascultători, am zis că prietenia este o relație socială care are o situaţie cu 
totul deosebită decât oricare altă relaţie socială. Mi-a venit cândva în minte un 
gând pe care îmi pare bine că nu l-am uitat şi anume că prietenia este ceva din 
realitatea Raiului. Dacă vrei să ştii în ce relaţii sunt locuitorii cerului, în ce relaţii 
sunt cei care sunt în Rai, mă gândesc că sunt în relaţii de prietenie. Aceasta şi 
pentru că prietenia e ceva cu totul deosebit şi pentru că Domnul Hristos însuşi, aici, 
pe pământ, a avut prieteni — pe ucenicii Săi i-a numit prieteni. 


Citim în Sfânta Evanghelie de la loan că le-a spus, cândva, ucenicilor, în cuvân- 
tarea de despărţire (în acea cuvântare pe care a ţinut-o Domnul Hristos înainte de 
Sfintele Sale Pătimiri): “Voi sunteţi prietenii Mei dacă faceţi ceea ce vă poruncesc” 
(loan 15, 14). Deci prietenia e condiţionată. În cazul acesta, prietenia era 
condiționată de împlinirea poruncilor. De ce a zis Domnul Hristos: “Sunteţi prie- 
tenii Mei dacă faceţi ceea ce vă poruncesc”? Pentru că, dacă cineva nu face ceea ce 
porunceşte Domnul Hristos, nu poate să intre în relaţie de prietenie cu EI. 


Domnul Hristos totdeauna e binevoitor faţă de oameni, dar le cere şi oamenilor 
ceva. Ucenicilor Săi le-a cerut să facă ceea ce le-a poruncit EI, pentru că iubirea 
faţă de Domnul Hristos nu ne-o putem arăta altfel decât împlinind poruncile Lui. A 
şi zis Domnul Hristos: “Cel ce păzeşte poruncile Mele, acela este care Mă 
iubeşte.. Și-l voi iubi şi Eu şi Mă voi arăta lui” (loan 4, 21). Şi, mai departe: “Cel 
ce păzeşte cuvântul Meu, acela este care Mă iubeşte, şi Tatăl Meu îl va iubi şi 
vom veni la el şi la el Ne vom face locaş” (loan 14, 23). Este un cuvânt pe care 
noi îl citim în Sfânta şi la care nu ne gândim, poate, cât ar trebui. E vorba de 
venirea Hristos şi a Tatălui ceresc în conştiinţa celor care stau în fața Tatălui ceresc 
şi în faţa Domnului Hristos cu simțăminte prietenești. 


Sfinții sunt consideraţi prieteni ai lui Dumnezeu. Domnul Hristos i-a privit pe 
ucenicii Săi cu bunăvoință prietenească. A avut Domnul Hristos alţi prieteni? În 
Sfânta Evanghelie de la Ioan citim că Lazăr - un credincios din vremea aceea, care 
avea şi două surori, Marta şi Maria - era prieten al Domnului Hristos. Şi Domnul 
Hristos a spus, cândva: “Lazăr, prietenul nostru, a adormit” (loan 11, 11). A zis: 
“Lazăr, prietenul nostru” - adică al Meu şi al vostru; al Meu şi al vostru, ca ucenici 
ai Mei. “Prietenul nostru a adormit.” Cine? “Lazăr, prietenul nostru.” Se spune în 
Sfânta Evanghelie că surorile lui Lazăr, Marta şi Marna, l-au trimis vorbă 
Domnului Hristos că Lazăr este bolnav. Şi se mai spune că Domnul Hristos îl iubea 
pe Lazăr şi le iubea şi pe surorile lui, pe Marta şi pe Maria. Şi apoi, a urmat 
învierea din morţi a lui Lazăr, pe care Domnul Hristos l-a adus de la moarte la 
viaţă. 











Aşadar, Domnul Hristos este deschis spre oameni, pe care îi aşteaptă să fie şi ei 
deschişi spre EI, cu prietenie, cu cele două elemente ale prieteniei. 


Esenţa prieteniei o constituie iubirea şi respectul. Dar în prietenie, aceste elemente, 
iubirea şi respectul, trebuie să fie cu reciprocitate. Dacă nu e reciprocitate, arunci 
nu există prietenie. 


Poate să-ți fie cineva simpatic; e o manifestare de iubire; îți place de cineva, ţi-e 
drag de cineva. lar dacă ţi-e drag de el, dacă ţi-este simpatic, e o bucurie pentru 
tine, care-l ai în vedere pe cel către care îți este simpatia, pe cel către care îţi este 
iubirea. Dar trebuie să fie reciprocitate, pentru că altfel nu poate fi vorba de 
prietenie, în prietenie, oferi şi primeşti: oferi iubire şi respect şi primeşti iubire şi 
respect. Dacă numai oferi, dar nu şi primeşti, în cazul acesta nu poate fi vorba de o 
prietenie. 


Sunt unii care, la întrebarea: “Cu cine eşti prieten?”, răspund: “Sunt prieten cu 
toţi”. Se spune însă şi pe bună dreptate, că un prieten al tuturor nu-i prietenul 
nimănui. De ce? Pentru că nu se poate realiza această relaţie decât într-un cerc 
restrâns şi decât acolo unde şi oferi şi primeşti. 


Prietenia este iubirea sufletului 
sănătos faţă de un alt suflet sănătos. 
Prietenia este sfântă, curată, 
nevinovată, fidelă, neschimbătoare, 
sinceră, temerară, adevărată, veşnică. 
Prietenia este o virtute, pentru că îşi 
are sălaşul în ethos şi în buna educaţie 
a sufletului sănătos; 
căci nu se uneşte decât cu virtutea şi 
este iubitoare de virtute, îmbrăţişând-o 
şi rămânând cu ea în veci. 


Sfântul Nectarie 


Dacă atunci când oferi iubire şi respect, calculezi şi aştepţi iubire şi respect din 
partea celuilalt şi calculezi cât oferi şi cât primeşti, nu poate fi vorba despre o 
prietenie. Cineva spunea: “Iubirea nu calculează”; şi tot acela spunea mai departe: 
“Numai iubirea calculează”. Deci iubirea, când oferă, nu se gândeşte: “Am dat prea 











mult”, pentru că cel care iubeşte are bucuria de a oferi şi oferă, împreună cu iubirea 
lui şi cu respectul lui, chiar inima lui. 


Fac aici o paranteză. Mi-e tare drag să mă gândesc la Epistola Sfântului apostol 
Pavel către Filimon, o epistolă din Noul Testament, scurtă, de mulţi nebăgată în 
seamă, de mulţi neştiută... Dar este extraordinar de frumoasă! E o scrisoare a 
Sfântului apostol Pavel, trimisă unui credincios din Colose, pe nume Filimon. 
Un om de vază, un om cu stare bună, un om care avea sclavi; el era creştin, iar 
din casa lui plecase un sclav, pe ascuns, care mai şi furase ceva din casa 
stăpânului. În cele din urmă - aşa cum rânduieşte Dumnezeu lucrurile - acel 
sclav, pe nume Onisim, a ajuns în închisoare, unde era închis şi Sfântul apostol 
Pavel şi acolo a fost convertit de Sfântul apostol Pavel. 


Și când să plece din închisoare, Sfântul apostol Pavel l-a îndemnat să se ducă la 
stăpânul lui. Lucru foarte important, Stimaţi ascultători! Sfântul apostol Pavel şi 
scrie: “Eu puteam să-l rețin, că mi-era de folos mie, dar n-am vrut să-l rețin fără 
voia ta” - îi scrie lui Filimon. Deci l-a trimis la Filimon.. dar nu l-a trimis cu 
mâna goală, ci l-a trimis cu o scrisoare. 


Eu vă pun la inimă lucrul acesta şi vă rog să citiţi scrisoarea aceasta, a Sfântului 


apostol Pavel către Filimon. In scrisoare, Sfântul apostol Pavel îl recomandă pe 
Onisim, pe sclavul fugar; i-l recomandă lui Filimon, căruia îi scrie, între altele: 
“Ti-l trimit pe el, chiar inima mea. Primeşte-l pe el cum m-ai primi pe mine”. 


E foarte frumos! E zguduitor de minunat! Ţi-l trimit pe el, dar ştii ce-ţi trimit, 
când îl trimit pe el? Îți trimit inima mea. Ori el, ori eu, e-acelaşi lucru; ori el, ori 
inima mea, e acelaşi lucru. i-l trimit pe el: chiar inima mea ţi-o trimit. 
Primeşte-l pe el cum m-ai primi pe mine. Aşa ceva trebuie să se întâmple în 
prietenie, ca să fie prietenia prietenie. Despre Filimon, Sfântul apostol Pavel 
scria: “Sufletele sfinţilor se odihnesc întru tine, frate”. Deci tu, Filimon, ai darul 
acesta de a-i odihni pe oameni; oamenii care te cunosc pe tine se odihnesc în 
existenţa ta. 


Aşa ceva trebuie să se întâmple în prietenie. În prietenie oferi fără să calculezi, 
pentru că iubirea nu calculează când oferă şi iubirea calculează când primeşte. De 
ce calculează când primeşte? Ca să nu-i fie indiferentă iubirea celuilalt şi ca să 
poată să ofere şi mai mult, dacă poate oferi mai mult. Pentru că, de obicei, omul, 
când oferă ceva din iubire, oferă din bucuria de a oferi. Oferă inima lui, se 
dăruieşte pe sine însuşi celui pe care îl are în vedere ca prieten şi îl primeşte pe 
celălalt în inima sa, pentru că şi acela oferă ceea ce primeşte: iubire şi respect. 











Cineva compara prietenia cu confluenţa a două râuri. Se şi spune că prietenia este 
confluentă între iubiri, între iubirea celor care sunt prieteni. Aşa cum două râuri 
pornite de pe povârnişuri de munte diferite pot ajunge să se întâlnească într-un loc 
şi apoi merg împreună în amestecul apelor, încât nu se mai poate face deosebire 
între apa care vine dintr-un râu şi apa care vine din celălalt rău, ci este o 
amestecare de ape, tot aşa-i şi în ceea ce priveşte iubirea şi respectul între prieteni. 
Se ajunge la o confluență între iubiri, se ajunge la o confluență între cinstiri, se 
ajunge la o proprietate comună. 


Bineînţeles că toate ale omului sunt la nivelul omului, fiecare îşi trăieşte prietenia 
la nivelul lui. Însă o prietenie umbrită de darul lui Dumnezeu şi întemeiată pe 
poruncile lui Dumnezeu este sigură. Am zis că prietenia este confluenţa între 
iubiri. Dacă în cele două râuri care pornesc de pe povârnişul de munte diferite şi 
ajung la confluență se reflectă soarele, avem în aceasta o imagine reală a unei 
prietenii umbrite de darul lui Dumnezeu. 


În orice prietenie adevărată a oamenilor credincioşi, legătura este făcută nu numai 
la nivelul omului, ci şi din darul Domnului. Dumnezeu nu poate fi absent dintr-o 
prietenie a oamenilor credincioşi, dintr-o prietenie adevărată, cum a fost, de 
exemplu, prietenia dintre Sfântul Vasile cel Mare şi Sfântul Grigorie de Nazianz, 
care au fost prieteni până la aşa măsură încât se spunea despre ei că au un suflet în 
două trupuri. Trupurile le erau deosebite, dar sufletele le erau apropiate. Frau 
apropiate prin iubire şi respect. Nu puteau să fie unul fără celălalt, se simțeau legaţi 
unul de celălalt. Aveau acelaşi drum, la biserică şi la şcoală, aveau aceeaşi 
activitate, aveau aceleaşi năzuinţe, urmăreau acelaşi scop — desăvârşirea creştină. 
Au rămas în conştiinţa Bisericii ca un exemplu de prietenie adevărată. 


Stimaţi ascultători, prietenia este şi un dar de la Dumnezeu. Prietenia este 
fericitoare de suflet. Mai ales la tinereţe, oamenii sunt mai capabili de iubire, se 
simt mai atraşi unii faţă de alţii; mai ales la tinereţe, oamenii îşi revarsă iubirea cu 
reciprocitate, îşi revarsă respectul cu reciprocitate şi sunt fericiți din această 
legătură prin iubire şi prin cinstire. 


În ceea ce priveşte iubirea, noi avem o poruncă a Mântuitorului nostru Iisus 
Hristos, o poruncă pe care trebuie să recunoaştem că n-o prea băgăm în seamă. Eu 
am vorbit în mai multe locuri despre “Cuvinte din Evanghelie prea puţin băgate în 
seamă”, despre cuvinte pe care noi, de multe ori, nici nu le socotim a ni se adresă 
nouă, deşi de vreme ce le cunoaştem, sunt cuvinte pe care Domnul Hristos ni le-a 
adresat şi nouă. 











Eram odată la o înmormântare în Sâmbăta de Sus şi le-am spus oamenilor nişte 
texte din Epistola către Coloseni. Şi mi-a venit în minte să le spun că de fapt 
Epistola către Coloseni nu-i numai către coloseni, ci e şi către sâmbeteni. Adică 
orice epistolă, orice scriere a Noului Testament, orice scriere a Scripturii, pe care o 
cunoaştem, este şi pentru noi. Prin urmare, ceea ce ştim noi din Evanghelie este şi 
pentru noi, chiar dacă nu ni se adresează nouă direct - în înţelesul că e scris în 
Evanghelie că acel cuvânt l-a adresat Domnul Hristos ucenicilor Săi. 


Referitor la cuvinte pe care nu le prea băgăm în seamă, considerând că n-au fost 
spuse pentru noi, voi aduce în atenţie un episod relatat de Sfântul evanghelist Luca 
în Evanghelia sa. Când Domnul Hristos propovăduia învăţătura creştină şi erau 
mulți în jurul lui, unii erau acolo de multă vreme şi fiind către seară, ucenicii l-au 
zis Domnului Hristos: “Dă drumul mulțimilor, să se ducă prin sate ca să-şi cum- 
pere de mâncare”. lar Domnul Hristos le-a spus un cuvânt care avea atunci va- 
loare în special pentru ucenici: “N-au frebuință să se ducă, daţi-le voi să 
mănânce” (Luca 9, 13). 


Prin cuvintele acestea, Domnul Hristos voia să-i intereseze pe ucenici pentru binele 
celor la care se gândeau ei, dar se gândeau altfel decât a avut în vedere Domnul 
Hristos şi anume, ucenicii voiau să-i lase pe oameni să se descurce singuri, fără 
ceea ce ar fi putut să facă ucenicii pentru ei. l-au zis Domnului Hristos: “Dă 
drumul mulțimii să se ducă să-şi cumpere de mâncare”. Or Domnul Hristos n-a 
vrut să-i lase pe oameni să se descurce ei singuri, ci le-a dat ucenicilor ideea să 
facă ei ceea ce pot pentru oamenii aceia. A zis: “N-au trebuinţă să se ducă, daţi-le 
voi să mănânce”. 


Să ştiţi că acest cuvânt este un cuvânt veşnic, nu-i un cuvânt ocazional, un cuvânt 
pe care l-a spus Domnul Hristos cândva, doar ca să se ştie că l-a spus. Nu, ci este 
un cuvânt pe care trebuie să-l ştim şi noi şi pe care să-l avem în vedere, pentru că şi 
nouă ni-l spune Domnul Hristos. Deci, dacă noi suntem înclinați să-i lăsăm pe 
oameni să facă ceea ce pot face fără noi, să ne gândim că ar trebui să ne implicăm 
ŞI noi Şi să facem şi noi ceva pentru ei. 


Adică gândul cel dintâi să nu fie: “Ce poate face omul acesta fără mine?”, ci 
gândul cel dintâi trebuie să fie: “Ce pot face cu pentru omul acesta?” Bineînţeles că 
ucenicii nu s-au putut gândi la ceea ce a urmat, la minunea înmulţirii pâinilor, dar 
Domnul Hristos a spus un cuvânt veşnic, pe care noi nu-l băgăm în seamă. 


Și mai sunt şi altele, multe.. Dar necazul cel mare este că nu băgăm în seamă nici 
cuvinte în care Domnul Hristos îşi spune expres voia Lui. De exemplu: “Poruncă 











vă dau vouă: Să vă iubiţi unii pe alţii!” (loan 13, 34). Fiecare dintre noi avem 
capacitate iubitoare, fiecare dintre noi revărsăm cumva iubirea față de Dumnezeu, 
față de oamenii de lângă noi; dar sunt şi atâtea cazuri în care nu ne revărsăm 
iubirea şi în care ar trebui să ne aducem aminte că există o poruncă a Domnului 
Hristos să ne iubim unii pe alţii, să revărsăm iubirea noastră față de omul de lângă 
noi. Cineva spunea că omul cel mai important este omul de lângă noi, pentru că de 
el este legată viaţa noastră şi pe el îl are în vedere Domnul Hristos când zice: “Să-l 
iubeşti pe aproapele tău ca pe tine însuţi”. 


Dacă lucrurile acestea trebuie de multe ori reglementate şi dacă nu se pot realiza 
decât pe măsura nepătimirii, pe măsura curăţiei sufleteşti, în ceea ce priveşte 
prietenia nu se are în vedere nici o poruncă, ci lucrurile merg de la sine şi omul îşi 
revarsă iubirea nu pentru că-i porunceşte Dumnezeu să-şi reverse iubirea, ci pentru 
că se simte el bine să-şi reverse iubirea şi se revarsă spontan. Numai că se poate 
întâmpla ca neţinând seama şi de porunca lui Dumnezeu, să existe oscilații, să 
existe fluctuații în ceea ce priveşte iubirea şi atunci, ar trebui reglementată iubirea, 
prin porunca lui Dumnezeu. 


În orice caz, e mare lucru să poţi să ai deschidere prietenească faţă de cineva şi să 
primeşti deschiderea prietenească a celui de lângă tine, fie că e lângă tine spaţial, 
fie că e lângă tine spiritual — în înţelesul că e poate fi foarte departe, şi totuşi să fie 
foarte aproape, pentru că tu îl porţi în suflet. Poţi spune: te port în suflet, te port în 
minte, te port în gânduri, te port în braţe, te port pe buze, te port în visurile mele 
chiar. 


lată deci nişte lucruri pe care e bine să le avem în vedere pentru a înmulți iubirea 
prietenească şi respectul prietenesc şi pentru a ne putea cerceta pe noi înşine în 
ceea ce priveşte esenţialul în prietenie, adică iubirea şi respectul. 


Când oferind ceva din iubirea pe care o ai în suflet, începi să calculezi şi să ţi se 
pară că ai dat prea mult, că nu trebuia să dai atâta şi că nu primeşti cât ai oferit, nu 
se poate spune că-i vorba de o prietenie adevărată. O prietenie adevărată se bucură 
când oferă şi primeşte ceea ce i se oferă. Se bucură când oferă, pentru că bucuria 
vine chiar din faptul că oferi, că oferi bucurie pentru cel pe care îl ai în consideraţie 
ca prieten. 


Noi am putea să ne gândim la prietenie şi în înţelesul că în prietenie se întâmplă 
ceea ce se întâmplă în vasele comunicante. Ştiţi principiul vaselor comunicante: 
torni într-unul şi se ridică în toate la acelaşi nivel. Mi-aduc aminte şi acum de la 
şcoală cum se făcea experienţa aceasta: erau nişte vase de sticlă unite unele cu 











altele prin nişte ţevi şi se turna apă într-un vas, iar apa se ridică la acelaşi nivel în 
toate vasele care erau unite, indiferent de grosimea lor. 


Aşa trebuie să fie şi în prietenie: torni şi se nivelează. Torni iubire, torni respect, 
primeşti iubire, primeşti respect.. până la urmă nu se mai ştie cât a dat unul şi cât a 
dat altul, ci se ştie doar că a oferit şi unul şi altul şi nu există posibilitate de a 
calcula cât ai dat şi cât ai primit. Pentru că, dacă te simţi bine oferind, nu te mai 
întrebi ce-ţi dă celălalt în schimb pentru ceea ce ai oferit tu, bucuria ta venind din 
însuşi faptul că oferi. 


Stimaţi ascultători, acestea toate sunt valabile pentru orice prietenie adevărată. 
Sunt însă şi legături socotite prieteneşti, dar care de fapt nu sunt legături prietenești 
sau sunt la nivelul scăzut al celor angajaţi în prietenie. Sunt nişte lucruri pe care 
unii vor să şi le retragă şi le şi retrag uneori; se ajunge la nemulțumiri, la despărțiri 
chiar. Asta din pricina patimilor oamenilor, a răutăților pe care le poartă oamenii în 
suflete. Însă nişte oameni înbunătăţiţi nu pot să fie altfel decât buni. Nişte oameni 
răi pot să fie răi, deplin răi sau pot să aibă viața amestecată şi atunci, toate acestea 
se manifestă, se revarsă în ceea ce oferă omul, în ceea ce primeşte omul. 


Un capitol special în chestiunea prieteniei îl constituie şi prieteniile între bărbaţi şi 


femei, între băieţi şi fete. Astăzi este degradat cuvântul “prietenie”, mulţi socotind 
- mai ales când e vorba de prieteniile între tineri şi tinere, între băieţi şi fete - că 
prieteniile cuprind şi lucruri care, de fapt, nu ţin de prietenie, ci ţin de căsătorie. 
Dacă în cele ale prieteniei se amestecă cele ale căsătoriei, prietenia nu e în rosturile 
ei şi nu e binecuvântată de Dumnezeu. Ceea ce face omul, îşi şi justifică: sunt 
atâția oameni care fac lucruri rele şi le justifică. Le justifică, de exemplu, zicând: 
“Aşa-i la modă”, le justifică zicând: “Aşa fac şi alţii” sau le justifică pentru că, zic 
el, “Aşa-l bine”. 


Noi ştim însă că viaţa omenească trebuie să se desfăşoare în limitele anumitor 
principii. Eu am vorbit, cândva, la Cluj şi la Timişoara [şi la Craiova], despre 
“Principii ŞI repere pentru viaţa spirituală”. Domnul Hristos ne-a adus Evanghelia, 
care pune rânduială în viața oamenilor pe măsură ce omul este hotărât pentru 
Dumnezeu şi urmăreşte principiile pe care le prezintă Sfânta Evanghelie. 


De exemplu, cel dintâi cuvânt spus de Domnul Hristos, care ne-a rămas în Sfânta 
Evanghelie, este acela pe care l-a spus ca răspuns la ceea ce a zis Maica Domnului 
când L-a găsit în Templul din Ierusalim, la vârsta de 12 ani: “Fiule, căci ne-ai 
făcut nouă aceasta, iată tatăl tău şi eu îngrijoraţi Te căutam ”;, Domnul Hristos a 
zis: “Ce este de Mă căutaţi? Oare nu ştiaţi că în cele ale Tatălui Meu Mi se cade 











să fiu?” (Luca 2, 49). Asta ar însemna, lărgind puţin sfera, că noi trebuie să fim în 
casa Tatălui în toate ale noastre, deci în cazul nostru şi în prietenia noastră. 


Să ne gândim ce binecuvântează Dumnezeu, în ce condiţii binecuvântează Dumne- 
zeu prietenia. Dumnezeu binecuvântează prietenia când aceasta este la măsurile pe 
care le are omul în manifestarea iubirii şi respectului. Atât ţine de prietenie: iubirea 
şi respectul. Iubirea, care oferă tot ce e frumos şi bun şi respectul, la măsurile la 
care poate omul să respecte. 


Nu ştiu dacă v-aţi gândit vreodată că în ceea ce priveşte porunca cinstirii, Cel care 
ne-a dat porunca iubirii ne-a dat şi porunca cinstirii, porunca respectului. Nu foarte 
expres, pentru că iubirea adevărată cuprinde şi respectul: nu poţi să iubeşti pe 
cineva şi să-l defaimi în acelaşi timp. Ori îl iubeşti şi-l respecţi, ori dacă nu-l 
respecţi, înseamnă că nu-l iubeşti. Există şi posibilitatea să respecţi pe cineva şi să 
nu-l iubeşti, însă aceasta nu este după rânduiala aşezată de Dumnezeu. Poţi să ai 
un respect care ţine mai mult de teamă decât de respect, o cinstire care e altceva 
decât ceea ce vrea Dumnezeu să fie cinstirea. Dar dacă e o iubire adevărată, ea 
cuprinde în sine şi respectul. 


În prietenie toate merg spontan, adică lucrezi aşa cum îţi vine: când îţi vine să 
iubeşti, iubeşti cu adevărat; îți vine să respecţi, respecţi cu adevărat. Dar în cazul 
când se amestecă în aceste lucruri ale prieteniei şi lucruri car nu ţin de prietenie, 
sigur că Dumnezeu nu binecuvântează acea prieteni, pentru că n-are cum s-o 
binecuvânteze, că nu-i după rânduială. 


Stimaţi ascultători, există astăzi o tendinţă a unora dintre părinți să îşi apropie 
copiii în aşa fel încât, zic ei, să le devină copiii prieteni. lar pentru asta, îi învaţă să 
le spună părinţilor pe nume. Un lucru total greşit! Ştiţi că în Sfânta Scriptură există 
poruncă: “Cinsteşte pe tatăl tău şi pe mama ta” (Ieşirea 20, 12), poruncă pe care 
Dumnezeu a dat-o fiilor, în legătură cu părinţi. 


În cazul în care copiii le zic părinţilor pe nume — zic părinţii că pentru a şi-i apropia 
pe copii, pentru a-i face să se simtă mai apropiaţi de părinți — oare cum ar fi trebuit 
să formuleze Dumnezeu porunca asta? Cum ar fi putut zice Dumnezeu când S-ar fi 
referit la părinţi? Cum să zică? Cinsteşte.. pe cine? Pe Mircea şi pe Liliana, de pil- 
dă? 


“Cinsteşte pe tatăl tău şi pe mama ta” - deci părinţii trebuie să aibă locul lor ade- 
vărat în relație cu copiii. Copiii trebuie să ştie că au părinţi, chiar dacă în legătură 
cu părinţii au şi o afecţiune prietenească, totuşi trebuie să ştie că părinţii sunt 











părinţi şi copiii sunt copii, aşa cum trebuie să ştie soţii că soţul are numărul unu şi 
soţia are numărul doi. Aşa a lăsat Dumnezeu, nu noi am creat lucrurile acestea! 


Odată a venit la noi la mănăstire un tată tânăr cu un copil al lui, de vreo cinci ani. E 
cam demult treaba asta, trăia părintele Serafim, Dumnezeu să-l odihnească. Părin- 
tele Serafim nu prea avea priză la lumea asta... şi era pe o bancă, în curtea mă- 
năstirii; şi copilul zice către tatăl său: “Nelu, uite că mai vine un copil!”, “Nelu, 
uite păsărica aceea!”, “Nelu, cutare”. Nelu, asta.. Nelu, cealaltă.. Părintele Serafim, 
săracul, Dumnezeu să-l odihnească, nu s-a prins şi zice: “Are acasă un frate Nelu?” 
Nu şi-a putut închiput părintele Serafim că un copil îi zice tatălui său pe nume! 


E total greşit, să ştiţi! Cine face treburi din astea nu face bine! lar dacă a făcut până 
acum, să facă aşa cum trebuie de acum încolo. Are şi prietenia rostul ei şi-i bună.. 
Și să dea Dumnezeu să fim mulţi prieteni şi să fim prieteni adevăraţi, să înmulțim 
iubirea, să înmulţim respectul şi să existe confluenţa aceasta între iubire şi între 
respect; să simţim darul lui Dumnezeu umbrindu-ne pe toţi intru iubire, să fim 
odihnitori de oameni (nu numai de prieteni), să fim gata să-i odihnim pe oameni 
cât mai mult. Să ne ajute Dumnezeu să dorim să avem prieteni, să ne oferim 
prietenia cu toată bucuria, să avem bucurie din prietenie, să avem prietenie cu 
bucurie! Să ne ajute Dumnezeu în toate lucrurile acestea, dar să nu renunțăm la 
celelalte relaţii, pe care tot Dumnezeu le-a aşezat, relaţiile de familie: tata-i tată, 
mama-i mamă. 


Când eram noi copii, părinţii - Dumnezeu să-i odihnească - ne-au învăţat cum să le 
zicem: le ziceam “dumneavoastră”; lui tata îi ziceam: “Dumneata, tată”, mamei îi 
ziceam: “Dumneata, mamă”. Aşa era pe vremea aceea şi era fain. Mie aşa mult îmi 
plăcea! Şi acum îmi place când aud pe cineva - câte un copil - zicând către părinţi: 
“Dumneata, tată...”, “Vii şi dumneata, tată, cu noi?” sau aşa ceva, în felul acesta 
adresându-se-totdeauna mi-a plăcut. De ce? Pentru că noi nu trebuie să desființăm 
respectul, ci trebuie să accentuăm respectul. Bineînţeles că între prieteni n-o să zi- 
cem “dumneata” şi “dumneavoastră”, dar oricum, există şi respectul acesta, simţit 
şi real, în relaţiile de prietenie. 


Stimaţi ascultători, eu nu mai lungesc vorba. Mă gândesc că, dacă ţinem seama de 
lucrurile acestea, ne mai rămâne doar să ne cercetăm cum stăm noi cu prieteniile 
noastre. Suntem angajaţi în prietenii, avem prieteni? Prietenii noştri sunt dătători 
de bucurie pentru noi, noi am intrat în sfera bucuriei lor? 


Să ne gândim la iubire şi la respect, să ne gândim la Sfântul apostol Pavel, care-şi 
oferea inima lui când îl recomandă pe Onisim. E un exemplu pentru noi, dacă a 











ajuns epistola această până la noi, pentru ca să ştiţi că totuşi cărțile Noului 
Testament n-au fost scrise ca să ajungă până la noi. 


Dar ne-a dat Dumnezeu darul acesta, să avem Evanghelia, să avem cărţile scrise de 
Sfinţii apostoli şi să avem, iată şi Epistola către Filimon, pe care am amintit-o şi 
care mie mi-e tare dragă. Dacă toate lucrurile acestea au ajuns până la noi, avem 
posibilitatea să ne cercetăm în sfera pe care o creează aceste gânduri, aceste lucruri 
minunate. 


Să ne cercetăm pe noi înşine în ceea ce priveşte dorinţa de a înmulți iubirea şi 
respectul. Să nu îngăduim în conştiinţa noastră nimic care ar putea umbri prietenia, 
nimic care ar putea umbri relațiile noastre prietenești. Gândiţi-vă că prieteni nu 
suntem cu mulți, că nu putem fi cu mulţi prieteni. Aşa-i făcută firea omenească. 
putem să-i cuprindem în iubirea noastră pe mulţi, putem să avem respect faţă de 
toţi oamenii, dacă-i vorba, dar prieteni suntem cu câţi suntem. 


Eu eram elev de liceu şi eram vreo patruzeci de colegi într-o clasă, însă eram nu- 
mai vreo trei-patru prieteni între noi. Nu pentru că n-aş fi vrut să fiu prieten şi cu 
ceilalți colegi, dar poate că nu ne potriveam, poate n-aveam acelaşi fond sufletesc; 
de fapt, sigur n-aveam acelaşi fond sufletesc. Chiar şi acum, la mănăstire, să zicem, 
coleg sunt cu toţi cei de la mănăstire, însă prieten sunt cu câţiva. Chiar dacă aş vrea 
să fiu prieten cu toţi, nu se poate, pentru că nu există corespondent, nu există omul 
care oferă în prietenie ceea ce oferi doar tu, să zicem. 


Dar unde există prietenie, există bucurie, pentru că iubirea-i fericire; unde există 
prietenie, există bucuria de a oferi, bucuria de a primi, există o relaţie pe care am 
numit-o: “o realitate a Raiului în viaţa noastră de toate zilele”. 


Şi-apoi, să facem tot posibilul să trăim în aşa fel încât să fim şi noi prietenii lui 
Dumnezeu, să-L avem pe Domnul Hristos ca prieten, aşa cum L-au avut pe 
Domnul Hristos prieten Lazăr, Marta şi Maria. 


Să ne gândim la toate lucrurile acestea, să ne gândim la prieteniile pe care le-au 
avut sfinţii; de exemplu, Sfântul loan Gură de Aur a avut o prietenă pe nume 
Olimpiada, căreia i-a scris nişte lucruri foarte frumoase, pe ce există posibilitatea 
aceasta? Există pentru că sfinţii toate le-au trăit la măsura sfinţilor; nu s-a putut 
gândi ceva negativ în prietenia sfinților. Nu se pune problema prieteniei numai 
între bărbaţi şi respectiv numai între femei, ci se pot pune şi probleme în legătură 
cu prietenii între bărbaţi şi femei. Însă, mai ales la tineri, e bine ca prieteniile să fie 
în general în vederea căsătoriei; în orice caz, nu se exclude prietenia între băieţi şi 











fete, numai că trebuie ţinută la măsura la care o vrea Dumnezeu: prietenia să fie o 
prietenie sfântă, o prietenie pe care o binecuvântează Dumnezeu. Atunci, toate 
lucrurile merg spre bine şi viaţa aceasta ne oferă o mulțime de lucruri frumoase, de 
lucruri pe care ni le dă Dumnezeu pentru fericirea noastră în această lume. 


Maica Stareţă Lucia — Poezie 

















Sfinţii apostoli Filimon şi Onisim 


Era pe atunci în Cetatea Colose, 

Un om de vază mare - dregător, 

Un ucenic al Sfântului apostol Pavel, 
Cu numele de Filimon. 


ŞI a primit dreapta credinţă, 
Printre apostoli şi el a fost numit. 
lar mai târziu în treaptă de episcop, 
Cu mare cinste s-a învrednicit. 


La casa lui avea un rob, 

Ce Onisim era numit, 

Care greşind ceva faţă de Filimon, 
De teamă, departe de cetate a fugit. 











Ajunge la vestita Romă, 

Acolo pe Sfântul apostol Pavel îl găseşte, 
Legat cu lanţuri pentru a sa credinţă, 

Şi de la el, cuvântul lui Hristos primeşte. 


Apoi Sfântul apostol îl botează, 

ŞI o vreme lângă sfântul mai rămâne, 
Ca să deprindă credinţa în Hristos, 
De care-şi leagă al său nume. 


Şi îl trimite Sfântul apostol Pavel, 

Pe ucenicul proaspăt Onisim, 

Să-i ducă o scrisoare la fostul lui Stăpân, 

Pe care şi-n Sfânta Scriptură o găsim (Filimon 10-17). 


Apostolul pe Filimon îl roagă, 
Să-l ierte pe Onisim cu ce a greşit, 
Şi să-l primească, nu ca pe un rob, 
Ci ca pe un frate prea iubit. 


„Te rog, o Filimoane, să-l primeşti, 
Pe Onisim copilul meu iubit, 

Pe care l-am născut în lanţuri, 

Şi acum la tine îl trimit”. 


Aş fii voit să-l ţin la mine, 

Şi-n locul tău să-mi slujască mie, 
Căci eu în lanţuri stau în locul tău, 
Pentru a lui Hristos Evanghelie. 


Căci nu am voit să fac nimic, 
Fără a ta încuvinţare, 

Căci fapta bună, nu trebuie silită, 
Ci trebuie să fie cu binecuvântare. 


Poate că despărțit a fost de tine, 
Ca el să scape de robie, 

Ci-n loc de rob, frate iubit, 
Pentru amândoi Onisim să devie. 











Deci, dacă tu mă socoteşti, 

Că sunt părtaş cu tine, 

Privindu-l acum pe Onisim, 

Să te gândeşti că mă priveşti pe mine. 


Citind scrisoarea Filimon, 

L-a întâmpinat pe Onisim, ca pe un frate, 
Şi l-a iertat pentru greşală, 

Şi îi dăruieşte libertatea. 


Şi se întoarce din nou la Roma, 
ŞI pe apostolul Pavel I-a însoţit, 
Ori unde acesta ar fii mers, 

L-a propovăduit. 


ŞI mai apoi Sfântul apostol Pavel, 

În treapta Episcopiei pe Onisim îl pune, 
Şi merge din cetate în cetate, 

Ca să-l vestească pe Hristos în lume. 


La anul 95 pe când domnea Domițian, 
Chinuri cumplite a răbdat, 

Căci n-a cedat în faţa tiranului, 
Corpul i-a fost tăiat. 


Să ne rugăm şi noi cu toţii, 

Sfântul apostol Onisim, 

Să mijlocească pentru noi la Dumnezeu, 
Ca voia Sa s-o împlinim. 


Cu multă recunoştinţă şi doriri 
de bine de la maica stareță Lucia 
15.02.2013 


P.S. Este vorba de o inspiraţie frumoasă pe care maica stareță Lucia a Mănăstirii 
Nămăieşti din Muscel o are mai ales în ultima vreme, de a aşterne pe hârtie în 
versuri amănunte din momentele de har ale sărbătorilor împărăteşti, precum şi ale 
sfinţilor, între care şi ucenicul Sfântului Pavel, numit Onisim. 








